钦定古今图书集成/明伦汇编/宫闱典/第051卷 > 《李夫人赋》元·陈樵
## 钦定古今图书集成/明伦汇编/宫闱典/第051卷 > 《李夫人赋》元·陈樵

“李夫人既没，乙帐成寒。兰销曼宇，脂泽无华。皇情弗
豫，怨反生之不灵。迟所思兮迟莫，顾绮罗兮成堆，抚
瑶席而不御。熊蹯谢美，露鹄非腴。玉冷柘浆，茎晞丹
露。临扇征歌，卷衣思舞。飘玉笛兮声转悲，璙碧樽兮
无与佐。伤宝唾之馀花，恨黄金之莫铸。”于是承明受
诏，百灵授职。招锦车，下轩掖，荐玉壶，藉兰席。羽仗宵
陈，侍臣在侧，月照金釭，流苏五色，灵风绕帷，光仪可
觌。皇帝抚今怀故，悲喜交集，顾谓枚乘曰：“陈大夫之
丽藻，输予心之愊抑，缘情率礼，为予赋之。”乘曰：“唯唯。
若有人兮望宸幄，行珊珊兮绶若若，顾帐殿之未移，
感芳华之荣落，冶步弄姿，映华迥立，形迭成光，绮态
艳逸，远之若彩云之方兴，近之若珠树之在室。煜煜
乎若精华之依草，娟娟乎若华雪之映日。丹荑并秀，
璚枝共新，顾李增秾，怀芝比润。髻鬟百合，香传五蕴。
玉色成丹，长眉入鬓。晞光发九回之膏，承露华百英
之粉。希蛾染桂，傅齿编犀。鬓随卫巧，腰将楚细。艳与
华兮争春，目横波兮翦水。昔宴堕以为虞兮今”〈原本阙二
字〉“夫众媚。方鸾铩翮，当蕙罹霜。旦温室之背秋，夕寒
露之迎凉。飙车无羽，汉津无梁。苔痕暗上黄金印，绿
尘飞堕合欢床。”顾今夕为何夕兮，共珠璧之夜光。翘
分翠羽，衣缕鸳鸯，条达如萦，杂佩截肪。缀石榴之华
钿兮，垂傅珥之明珰。曳翠云之华褂兮，袭郁金之罗
裳。委芙蓉之裙衩兮，缉蘩绣之偏诸。衣金错之裆襦
兮，曜湘绮之襜褕。扬衡微笑，宛转踌躇。怀华萼之连
枝兮，非直以悦己之故也，宁趣死而不一见兮，有不
死之具也，姿采如新，秾华如故，乍见乍泯，出有入无，
望椒涂而不进，旋却立而引去。冀芳讯之一陈兮，蓄
瑜辞而不吐。朝为《终南》之云，暮为渭川之雨。瑜珥在
几，茵冯在车，芬若未寒，薇帐在华翰，有“点蛾之绿奁，
馀渍粉之瓜。情脉脉而不一言兮，纷琼瑰之盈怀。昔
为琴上之琅玕，今为空中之玉钗。君心无所终薄兮，
使春带之转赊。乘鸾有侣，拾翠有俦。招汉女于璇渊，
命洛妃于春流。携玉姜以并来，挟绿华以共游。上可
以摅君王之邑邑，下可以致芳意之绸缪。何忽来而
独往兮，使骛望以增愁。”色似是而情非兮，曾不肯乎
少休。同车之子，艳非世有。曼姬在左，白台在右。协律
悲歌而抚节兮，悦庆云之光覆。美人一去而长存兮，
何必恋恋以为己忧也。美人笑夫春华兮，春华谓非
吾偶。彩云一散而无质兮，华一去而莫予留。美人死
而不死兮，花见之而怀羞。歌曰：“陈宝衣兮散璠烛，君
不来兮轮两角，间何阔兮去何速，谁与来兮两鸿鹄？
雄发春深绿转销，秋尘日暗黄金屋。君王爱玉体，无使沈心曲。”帝又歌曰：“绛缕销兮百子池，娥影散兮明
镜飞。日昧昧兮损容辉，来如雨兮青蛾眉。光尘莫予
羁，异香出予衣。心悦子兮非令姿，怀故心兮劳望思。
何姗姗兮其来迟，折蘅芜兮复来归。”于是司马大夫
起而为《乱》，乱曰：“罢回波兮停白雪，朝华蔫兮玉枝折。
玉既折兮汗未晞，望美人兮青云霓。断梦残香翡翠
帷，苕华玉上馀芳字。海外殊庭未可期，更待承华青
鸟至。”